กระทรวงวัฒนธรรม จัดทำแผนโปรโมทการท่องเที่ยว 20 สุดยอดชุมชนยลวิถี ตั้งเป้ากระตุ้นเศรษฐกิจฐานรากปีนี้ได้กว่า 600 ล้านบาท
นางยุพา ทวีวัฒนะกิจบวร ปลัดกระทรวงวัฒนธรรม  กล่าวว่า จากการเปิดสุดยอดชุมชนต้นแบบ เที่ยวชุมชน ยลวิถีตั้งแต่ ปี 2564 จนถึงปัจจุบันเปิดอย่างเป็นทางการแล้ว 20 ชุมชน พบว่า สามารถสร้างรายได้กว่า 200 ล้านบาท มีการจัดทำแผนประชาสัมพันธ์การท่องเที่ยวร่วมกับจังหวัดและภาคท้องถิ่นอย่างต่อเนื่อง รองรับการเดินทางของนักท่องเที่ยวทั้งชาวไทยและต่างชาติ โดยคาดว่าในปีนี้ จะมีรายได้เพิ่มมากขึ้นกว่า 3 เท่าตัวหรือ  600 ล้านบาท  เนื่องจากมีการบูรณาการทำงานร่วมกับทุกภาคส่วนในพื้นที่เพื่อยกระดับเป็นแหล่งท่องเที่ยว  โดยหลังจากนี้จะลงพื้นที่ติดตามผลการดำเนินงาน พร้อมกับเชิญผู้นำชุมชนมาร่วมหารือ ทั้งการเป็นพี่เลี้ยงร่วมพัฒนาและสร้างการรับรู้ให้กับผลิตภัณฑ์ชุมชน การจัดเส้นทางท่องเที่ยวเชิงวัฒนธรรมให้เชื่อมโยงมากขึ้น  การจัดโฮมสเตย์ให้ได้มาตรฐานรองรับการท่องเที่ยวทั้ง 20  ชุมชน รวมถึงการจัดทำแผนการประชาสัมพันธ์กำหนดช่วงเวลาการเปิดรับนักท่องเที่ยว ตลอดจนสนับสนุนให้เป็นสถานที่ถ่ายทำภาพยนตร์ทั้งในและต่างประเทศเป็นการประชาสัมพันธ์ในระดับนานาชาติเพื่อสร้างรายได้ให้แก่ชุมชน